આ પરિસ્થિતિ માટે જવાબદાર કોણ? બીજાની વાત શું કામ કરું? મારી જ વાત કરું. હું પોતે કેન્દ્ર સરકારનો સત્તાવીસ વરસ સુધી અમલદાર હતો. નોકરીમાં જોડાયો ત્યારે પ્રામાણિકતાની પૂંછડી. બાપાના ગાંધીવાદી સંસ્કારોનો વારસો મળ્યો હતો. એક પ્રસંગ હજી આંખ સામેથી હટતો નથી. બાપાએ સંજોગવશાત ટેકનિકલ સ્કૂલમાં શિક્ષણ લીધેલું અને એ જ સ્કૂલમાં શિક્ષણ આપવાનું શરૂ કરેલું. એ અમદાવાદની ટેક્સટાઇલ મિલોનો સુવર્ણકાળ હતો. મિલમાં સ્પિનિંગ માસ્ટરની પાયરીથી શરૂ કરી સ્પિનિંગ સુપરિન્ટેન્ડન્ટના હોદ્દે પહોંચેલા. સૌ પ્રથમ ટેરિકોટ કાપડ એમણે બનાવેલું. નોકરીમાં કટકી કાઢવાનો ઘણો અવકાશ હતો. કેટલીક વાર તો મિલના શેઠિયાઓ પોતે જ મિલ માટે ખરીદાતા કાચા માલમાં ઘાલમેલ કરતા. ત્યારે એરકંડિશનરોની સગવડ આવી નહોતી. ઘાલમેલની ઘટનાની જાણ થાય તેની સાથે જ બાપાનું બોઇલર ફાટતું. તત્કાળ નોકરી છોડીને ઘેર. પ્રતિષ્ઠાને કારણે ચઢિયાતી નોકરી મળી જ જતી. અરે હા, મારી નજર સામે રમતા કિસ્સાની વાત કરું.